મૂવી જોવા માટે Suntecમાં ગયા હતા. થિયેટર પર થોડા વહેલા જ પહોંચી ગયા હતા એટલે આજુ બાજુ થોડી રખડપટી થઇ શકે. આજુ બાજુ ફરતા જોયું તો થિયેટરની સામે એક દુકાનમાં તીરંદાજી (archery) કરવા માટેની વ્યવસ્થા હતી. દુકાનમાં જઇને જોયું તો એક જ હરોળમાં લગભગ 6-7 નિશાન લગાવવા માટેના બોર્ડ હતા. લોકો પોતાના તરકશમાંથી એક પછી એક બાણ નિકાળી નિશાન લઇને તીર ચલાવી રહ્યા હતા. 5 ડોલરમાં તમે 12 વખત નિશાન લઇને તીર ચલાવી શકો. બહુ મોંઘું ના કહેવાય એટલે મેં અને મારા મિત્રે હાથ અજમાવવાનું નક્કી કર્યું. મારા મોટા ભાગના તીર બોર્ડ પર તો લાગ્યા પણ એક્દમ વચ્ચે નિશાન ના સાંધી શક્યો. પહેલા નાના હતા ત્યારે ફાટેલા પતંગની સળીઓમાંથી તીર અને કમાન બનાવતા અને રમતા પણ આજ કાલના આધુનિકા તીરા કામઠા બહુ અલગ હોય છે. કમાન કે ધનુષ્ય જેને કહેવાય એ હવે ધાતુના આવી ગયા છે અને બહુ ભારે હોય છે. ખાલી 12 વખત તીર ચલાવ્યા તો પણ મારો હાથ ખાલી ધનુષ્ય પકડીને દુખી ગયો. તીર પણ મજબુત અને અલગ પ્રકારના હોય છે.